Húlle was ons stylwenners by die Golden Globes
JY LEES NOU Húlle was ons stylwenners by die Golden Globes
Die Golden Globes is baie meer as om die beste van die bestes op die groot en klein skerms te vereer. Dis ook die aand waarop die stylwenners op die rooitapyt die kollig steel. Hier's SARIE se gunsteling-rokke!
Dit was die aand van spatsels helder kleur met koraal, groen, saffierblou tussen die klassieke swart en hemelse neutrale kleure. Hier's ons gunstelinge:
JULIANNE MOORE (foto bo)
Sy het haar goeie vriend, die ontwerper Tom Ford, gevra om spesiaal vir haar 'n rok te skep. Die slim gebruik van lyne in dié minimalistiese, monochroom-rok maak dié rok baie interessant. Die breë armband is 'n groot trend en 'n maklike manier om enige uitrusting ekstra trefkrag te gee.
Frances Fisher het haar dogter en vanjaar se Mej. Golden Globes, Francesca Eastwood, vergesel in ’n 1920's-geïnspireerde meerminstylrok met blinker- en krale-detail. Die styl pas haar figuur en ouderdom perfek.
Haar dramatiese roos-geïnspireerde Carolina Herrera-balrok wys dat blompatrone steeds 'n groot trend is, ook vir die aand. Sommige stylkenners op die web het haar gekritiseer oor dié keuse, maar ons dink dis 'n treffer. Wat dink jy?
Dié bekroonde aktrise sit net nooit 'n modevoet verkeerd nie. Haar Zac Posen-rok met 'n treffende sleep maak 'n stelling op die Golden Globes-rooi tapyt! Dit het ou-wêreldse sjarme maar is steeds modern, met nét genoeg rug wat wys om baie sensueel te wees. En wynkleur is 'n belangrike modekleur vir die seisoen.
Taylor Swift het ook 'n meerminstyl gekies. Met haar hare elegant vasgemaak en neutrale grimering, het sy seker gemaak dat alle oë op haar treffende Donna Karan Atelier-rok was. Die rok skep 'n vleiende, vloeiende silhoeëtte met 'n baie sexy oop rug en deursigtige panele aan die kant.
Dis moeilik om te glo dat Claire Danes net ’n maand gelede geboorte gegee het aan haar eersteling, 'n seuntjie, en dat sy eers die vorige aand 21:00 dié Versace-rok vir die eerste keer aangepas het! Super-stylvol en treffend – soos net 'n rooi rok kan!
* Golden Globes-toekennings word Maandag 14 Januarie 2013 om 20:30 op M-Net en M-Net HD uitgesaai.